Πέμπτη 3 Δεκεμβρίου

Συνεδριακή Τηλεδιάσκεψη

της ΚΕΔΕ με την ΠΕΔΚΜ

***Αξιότιμε κύριε Υπουργέ,***

***Κύριοι Υφυπουργοί,***

***Αγαπητέ Πρόεδρε της Κεντρικής Ένωσης των Δήμων της χώρας μας,***

***Κύριε Γενικέ Γραμματέα,***

***Αγαπημένοι και αγαπημένες συνάδελφοι στην Αυτοδιοίκηση Α’ Βαθμού στην Κεντρική Μακεδονία,***

**Σας καλωσορίζω κι εγώ με την σειρά μου στην προσυνεδριακή διαδικασία της ΚΕΔΕ με θετικές σκέψεις και προσδοκίες για τα αποτελέσματα του γόνιμου διαλόγου που εξελίσσεται.**

**Δεν θα σταθώ στα αρνητικά συναισθήματα που προκαλεί η απουσία της δια ζώσης επαφής.**

**Αντίθετα θα ήθελα να εκφράσω την ευγνωμοσύνη μου και την χαρά μου που δεν βλέπω άδεια παράθυρα.**

**Που είμαστε όλοι παρόντες, υγιείς και δυνατοί, αντιστεκόμαστε στον κορωνοϊό που τον τελευταίο μήνα δυστυχώς έχει γίνει μόνιμος κάτοικος Θεσσαλονίκης .**

**Στο σημείο αυτό θα ήθελα να εκφράσω τα ειλικρινή μου συλλυπητήρια στις οικογένειες των ανθρώπων που έφυγαν από την ζωή, την συμπαράστασή μου σε όσους ταλαιπωρούνται από την νόσο, και τον βαθύ μου σεβασμό στην επιστημονική και ιατρική κοινότητα που με πλεόνασμα ψυχής καθημερινά παλεύουν να σώσουν ζωές.**

**Θα ήθελα επίσης να πω ένα μεγάλο ευχαριστώ σε όλους τους ανθρώπους της τοπικής αυτοδιοίκησης, τους εργαζόμενους στις κοινωνικές υπηρεσίες των δήμων που με αυταπάρνηση δίνουν τον καλύτερό τους εαυτό ώστε κανείς δημότης να μην μείνει αβοήθητος, αλλά και όλες τις υπηρεσίες καθαριότητας που παλεύουν καθημερινά να κρατήσουν τις πόλεις μας καθαρές και ασφαλείς, με τον κορωνοϊό να παραφυλάει.**

Χαιρετίζω την πρωτοβουλία της ΚΕΔΕ αγαπητέ Πρόεδρε, φίλε Δημήτρη για την πραγματοποίηση των συνεδριακών διαδικασιών από αυτό το «ψηφιακό βήμα» παρά τα προβλήματα της πανδημίας.

Αισθάνομαι ιδιαίτερη χαρά που ο Υπουργός Εσωτερικών κ. Παναγιώτης Θεοδωρικάκος συμμετέχει στη σημερινή μας διάσκεψη.

Ο Υπουργός, αλλά και συνολικά όλη η ηγεσία του Υπουργείου έχουν έμπρακτα αποδείξει ότι στηρίζουν την τοπική αυτοδιοίκηση.

Ο καταλυτικός ρόλος της αυτοδιοίκησης έχει γίνει πλέον ξεκάθαρος και πανθομολογούμενος.

Όπως ξεκάθαρη έχει γίνει και η ανάγκη για την αυτονομία και την αυτοτέλεια της τοπικής αυτοδιοίκησης.

Για να κρατήσουμε όρθιες τις πόλεις και τους δημότες, πρέπει ως δήμοι να στεκόμαστε γερά στα πόδια μας.

Γιατί τοπική αυτοδιοίκηση σημαίνει να μπορείς να αυτοδιοικείσαι.

Ενόψει λοιπόν της εξαγγελθείσας κατάρτισης του νέου Κώδικα Τοπικής Αυτοδιοίκησης, ζητάμε να δοθεί εγκαίρως στα συλλογικά μας όργανα το Προσχέδιο που θα συντάξει το ΥΠΕΣ, ώστε, με σχετική άνεση χρόνου, να διεξάγουμε πρώτα αποκεντρωμένα στις ΠΕΔ και κατόπιν κεντρικά σε επίπεδο ΚΕΔΕ εκτενή διαβούλευση και δημιουργική ενσωμάτωση των προτάσεων των Δήμων -μελών μας.

Αξίζει να αναφερθούμε επιγραμματικά στους κυριότερους τομείς που μας απασχολούν:

**ΑΡΜΟΔΙΟΤΗΤΕΣ**

Κοινός μας στόχος είναι η αναβάθμιση της Τοπικής Αυτοδιοίκησης Α’ βαθμού σε ένα νέο σύστημα διοικητικής οργάνωσης της χώρας μας βασισμένο στις αρχές της **επικουρικότητας** και της **εγγύτητας** στους πολίτες.

Για τον σκοπό αυτό απαιτείται η εγκαθίδρυση μιας νέας σχέσης μεταξύ της Κεντρικής Διοίκησης και της Τοπικής Αυτοδιοίκησης.

Η αυτοδιοίκηση στην Ελλάδα ήταν πάντοτε στην σκιά του κράτους. Πολλοί έμπειροι συνάδελφοι μάλιστα τη χαρακτηρίζουμε σκωπτικά «ετεροδιοίκηση» και όχι «αυτοδιοίκηση» και μάλλον δεν έχουμε άδικο.

Γνωρίζοντας λοιπόν την ευαισθησία και το αυτοδιοικητικό ενδιαφέρον της Ηγεσίας του ΥΠΕΣ, έχουμε την βεβαιότητα πως δεν θα επαναληφθεί αυτό που ζήσαμε με τον «Κλεισθένη», όταν κατά την «κυοφορία» του στις 4 Επιτροπές που είχαν συγκροτηθεί, από τα συνολικά 99 μέλη, μόλις τα 4 ήταν εκπρόσωποι της ΚΕΔΕ!

Στην προετοιμασία ενός Κώδικα Αυτοδιοίκησης, η εκπροσώπηση και συμμετοχή της Αυτοδιοίκησης στο διάλογο θα πρέπει να είναι τουλάχιστον ισότιμη με αυτή του Κράτους.

Δηλώνουμε έτοιμοι να αναλάβουμε ΟΥΣΙΑΣΤΙΚΕΣ ΑΡΜΟΔΙΟΤΗΤΕΣ σε ένα πλαίσιο σύγχρονης ΠΟΛΥΕΠΙΠΕΔΗΣ ΔΙΑΚΥΒΕΡΝΗΣΗΣ.

Είμαστε έτοιμοι να αναλάβουμε κομμάτι του ΑΝΑΠΤΥΞΙΑΚΟΥ ΣΧΕΔΙΑΣΜΟΥ και να συμβάλλουμε στην ΠΑΡΑΓΩΓΙΚΗ ΑΝΑΓΕΝΝΗΣΗ της πατρίδας μας.

Να περάσουμε οριστικά από τις κάθε είδους ΚΡΑΤΙΚΕΣ ΕΠΙΧΟΡΗΓΗΣΕΙΣ στην ΟΙΚΟΝΟΜΙΚΗ ΑΥΤΟΤΕΛΕΙΑ.

**ΟΙΚΟΝΟΜΙΚΑ - ΔΗΜΟΣΙΟΝΟΜΙΚΗ ΑΠΟΚΕΝΤΡΩΣΗ**

Όπως προανέφερα η Αυτοδιοίκηση, στο σύνολό της, και ιδιαίτερα οι Δήμοι της Χώρας, σήκωσαν το μεγαλύτερο βάρος της αντιμετώπισης πρώτα της παρατεταμένης οικονομικής, και τώρα πλέον και της υγειονομικής κρίσης.

Παρά λοιπόν τις συνεχείς εξετάσεις που δίνουμε ως θεσμός για τον ουσιαστικό μας ρόλο ακόμα και σε αυτές τις δύσκολες καταστάσεις η φορολογική αποκέντρωση για την ουσιαστική ενίσχυση της δημοσιονομικής μας αυτονομίας και της οικονομικής μας αυτοτέλειας παραμένει εδώ και χρόνια εξαγγελία χωρίς αντίκρισμα.

Δυστυχώς, αν και γίνεται μεταφορά αρμοδιοτήτων, δεν συνοδεύεται από τα θεσμικά προαπαιτούμενα, που είναι ανθρώπινοι και οικονομικοί πόροι.

Για παράδειγμα η πρόσφατη κατανομή των 50 εκατ. € ανακουφίζει μεν τους δημοτικούς προϋπολογισμούς, των οποίων όμως οι ανάγκες εξακολουθούν να είναι αυξημένες, καθώς η αναπόφευκτη παράταση των περιοριστικών μέτρων προξενεί, από την μια πλευρά δραματικές μειώσεις τακτικών δημοτικών εσόδων, ενώ ταυτόχρονα, από την άλλη πλευρά, γεννά νέες υποχρεώσεις και δαπάνες.

Γι’ αυτό και το τονωτικό «εμβόλιο» της έκτακτης οικονομικής κατανομής θα πρέπει, σε εύλογο διάστημα, να επαναληφθεί, - και μάλιστα ενισχυμένο σύμφωνα και με τις πάγιες αποφάσεις της ΚΕΔΕ και ΠΕΔ.

**ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΤΗΣ ΑΥΤΟΔΙΟΙΚΗΣΗΣ**

Η [Τοπική Αυτοδιοίκηση](https://www.paraskhnio.gr/tag/%cf%84%ce%bf%cf%80%ce%b9%ce%ba%ce%ae-%ce%b1%cf%85%cf%84%ce%bf%ce%b4%ce%b9%ce%bf%ce%af%ce%ba%ce%b7%cf%83%ce%b7/) σήμερα βρίσκεται σε ένα ακόμηκρίσιμο σταυροδρόμι. Από την μια τα [προβλήματα](https://www.paraskhnio.gr/tag/%cf%80%cf%81%ce%bf%ce%b2%ce%bb%ce%ae%ce%bc%ce%b1%cf%84%ce%b1/) και οι δυσκολίες του σήμερα και οι διαπιστωμένες παθογένειες του χθες και από την άλλη οι κρίσιμες προκλήσεις και οι ευοίωνες προοπτικές του αύριο.

Μια τέτοια πρόσκληση είναι ο ψηφιακός μετασχηματισμός των υπηρεσιών μας.

Η αξιοποίηση της ψηφιακής τεχνολογίας και των SMART εφαρμογών για την ποιοτική, διαφανή και ταχεία εξυπηρέτηση του πολίτη.

Ο σύγχρονος δήμος περνάει μέσα από τον συνολικό ψηφιακό μετασχηματισμό των πόλεων και την Ηλεκτρονική Διακυβέρνηση και αξίζουν συγχαρητήρια στο αρμόδιο υπουργείο για το πραγματικά σημαντικό έργο του σε σύντομο χρονικό διάστημα.

Η εξ΄αποστάσεως εξυπηρέτηση λόγω της πανδημίας και τα σημαντικά χρηματοδοτικά εργαλεία μέσω του Προγράμματος «Αντώνης Τρίτσης» και όχι μόνο, είναι μια ευκαιρία που δεν θα περάσει ανεκμετάλλευτη από τους Δήμους ώστε να ανέβουμε «ψηφιακό» επίπεδο.

**ΚΟΙΝΩΝΙΚΗ ΠΟΛΙΤΙΚΗ – ΠΑΙΔΕΙΑ- ΥΓΕΙΑ – ΑΣΦΑΛΕΙΑ**

Οι Δήμοι της χώρας, ειδικά τα χρόνια με τα μνημόνια, έχουμε αποδείξει έμπρακτα ότι στηρίζουμε και υλοποιούμε σειρά κοινωνικών προγραμμάτων και δράσεων για τους δημότες μας.

Αποτελούμε τον μοναδικό δημόσιο φορέα, που μπήκε κυριολεκτικά μέσα στα σπίτια των δημοτών με το πρόγραμμα «Βοήθεια στο σπίτι», το Κοινωνικό Παντοπωλείο ή Φαρμακείο, την επισιτιστική βοήθεια και μάλιστα των πιο ευάλωτων κοινωνικών ομάδων.

Ειδικά υπό το βάρος των συνεπειών της πανδημίας, είναι εκ των ουκ άνευ η συνέχιση της χρηματοδότησης των πετυχημένων έως σήμερα δράσεων αλλά και η εύρεση πόρων για επιπλέον κοινωνικά προγράμματα και όχι βεβαίως το ψαλίδισμα τους όπως διαφαίνεται στο «Βοήθεια στο σπίτι» κατά 100 εκ. ευρώ ή στα ΚΔΑΠ.

Εμείς στοχευμένα θα επισημαίνουμε λάθη και παραλείψεις στον σχεδιασμό όπως ακριβώς κάναμε στην περίπτωση των ΚΔΑΠ.

Εκεί,

* Είναι απαραίτητη η αύξηση του ηλικιακού ορίου των ωφελουμένων έως τα 15 έτη, ώστε να προστεθούν και τα παιδιά του Γυμνασίου.
* Για την χρήση των σχολικών κτηρίων ως δομών ΚΔΑΠ είναι παράλογο να υπάρχει δυσμενής διαφοροποίηση ως προς τα προαπαιτούμενα της χρήσης τους.

Οι ίδιες αίθουσες με τα ίδια παιδιά όταν χρησιμοποιούνται το πρωί ως σχολεία καλύπτονται (και ορθώς) από τις ισχύουσες περί σχολικών χώρων πυροσβεστικές διατάξεις, όταν όμως (οι ίδιες αίθουσες με τα ίδια παιδιά) χρησιμοποιούνται το απόγευμα ως ΚΔΑΠ, το Σχέδιο Νόμου απαιτεί κάλυψη από τις περί δομών υγείας πυροσβεστικές διατάξεις!

**Στο πλαίσιο του κοινωνικού ρόλου των δήμων, διαχρονικά παλεύουμε για:**

* + - Την απόδοση στους Δήμους των ακινήτων που, με οποιοδήποτε τρόπο, ανήκουν στο Δημόσιο ή σε φορείς του δημόσιου τομέα και εξυπηρετούν ή έχουν χαρακτηριστεί και προορίζονται προς εξυπηρέτηση λειτουργιών της Αυτοδιοίκησης, της εκπαίδευσης, της πρόνοιας, του αθλητισμού, του πολιτισμού, ή κοινόχρηστων-κοινωφελών χρήσεων, με ταυτόχρονη υποχρέωση του Δήμου να τα αξιοποιεί αποκλειστικά με την προβλεπόμενη χρήση.
    - Για την απαλλαγή των ΟΤΑ από τον ΕΝΦΙΑ ακινήτων που παραχωρούν δωρεάν κατά χρήση σε κοινωφελείς τους επιχειρήσεις, για την άσκηση κατά νόμο αρμοδιοτήτων όπως κλειστά γυμναστήρια, κολυμβητήρια και θεατρικές αίθουσες.

Στην εποχή της πανδημίας, γίνεται ακόμα πιο επιτακτική η θεσμοθέτηση της διεύρυνσης της δυνατότητας των Δήμων να ενισχύουν με ιατρικό εξοπλισμό και υγειονομικό υλικό, τα νοσηλευτικά ιδρύματα της οικείας Περιφερειακής Ενότητας, και όχι μόνο όταν αυτά βρίσκονται εντός των δημοτικών διοικητικών ορίων, όπως ισχύει σήμερα και θα πρέπει να ρυθμισθεί άμεσα.

Έχω αναφερθεί επανειλημμένα επίσης, στην ανάγκη για την θεσμοθέτηση, με την ίδια ακριβώς λογική που ισχύει για τα νοσηλευτικά ιδρύματα, της δυνατότητας των Δήμων να συνδράμουν οικονομικά στις λειτουργικές ανάγκες των οικείων Αστυνομικών Τμημάτων, για την ενίσχυση του αισθήματος ασφάλειας των πολιτών.

Είναι πολύ σοβαρό και μας αφορά όλους.

Δεν μπορούμε να μιλάμε για ποιότητα ζωής στις πόλεις όταν οι συμπολίτες μας αισθάνονται ανασφαλείς και φοβισμένοι μέσα στα ίδια τους τα σπίτια.

Τέλος, στο κρίσιμο θέμα της επανίδρυσης της Δημοτικής Αστυνομίας, θα πρέπει να «τρέξει» η πρωτοβουλία για τη στελέχωση και θεσμική θωράκιση της το αμέσως προσεχές διάστημα, καθώς ο ουσιαστικός ρόλος της αναγνωρίζεται καθημερινά από τους πολίτες.

Επιτρέψτε μου σ΄αυτή την ενότητα να σημειώσω εντελώς επιγραμματικά από τα θέματα που απασχόλησαν πρόσφατα το Δ.Σ. της ΠΕΔ-ΚΜ:

**α**. Επαναπροσδιορισμός των κριτηρίων για την απόδοση

των ΚΑΠ για δικαιότερη κατανομή τους

**β**. Αποφασιστική συμμετοχή και θεσμική αναβάθμιση

της τοπικής αυτοδιοίκησης στην πολιτική προστασία

**γ**. Να ξεκαθαρισθεί ότι αποτελεί αποκλειστική ευθύνη /

δικαίωμα των Δήμων η καθαριότητα, η ανακύκλωση, η

επεξεργασία και αξιοποίηση των απορριμμάτων .Δεν

νοείται μεταφορά μέρους των αρμοδιοτήτων στις

Περιφέρειες.

**δ**. Ουσιαστική συμμετοχή της πρωτοβάθμιας αυτοδιοίκησης

στον προγραμματισμό και σχεδιασμό του ΕΣΠΑ, όπως

και στο Ταμείο Ανάκαμψης.

**ε**. Να περιέλθουν στους Δήμους όλες οι διαδικασίες που

αφορούν στη λειτουργία και αδειοδότηση των λαϊκών

αγορών

**στ**. **Μείωση του κόστους ηλεκτρικής ενέργειας** στις

δημοτικές επιχειρήσεις ύδρευσης και αποχέτευσης. Να

τρέξει άμεσα το πρόγραμμα οικονομικής ενίσχυσης των

ΔΕΥΑ μέσω των δήμων που είχε εξαγγελθεί με ΠΝΠ

**ζ**. Θεσμική αποτύπωση του ρόλου των ΠΕΔ.

Οι Περιφερειακές Ενώσεις σε συνεργασία με την ΚΕΔΕ

μπορούν να διαδραματίσουν σημαντικό ρόλο στην

αναπτυξιακή πορεία του τόπου μας.

**η**. Ουσιαστικές βελτιώσεις στον 4412(ήδη τις χαιρετίζουμε)

ώστε να «τρέξουν» επιτέλους τα έργα.

**ΚΑΤΑΣΤΑΤΙΚΗ ΘΕΣΗ ΑΙΡΕΤΩΝ**

Ο βαθμός απόδοσης ενός θεσμού όπως η αυτοδιοίκηση, σε μεγάλο βαθμό κρίνεται από το περιβάλλον μέσα στο οποίο λειτουργούν οι άνθρωποι που τον εκπροσωπούν.

Απαιτείται λοιπόν ένα σύγχρονο μεταρρυθμιστικό συγκεκριμένο πλαίσιο για τον εκσυγχρονισμό της καταστατικής θέσης των αιρετών επιλύοντας χρόνια ζητήματα που αφορούν την επιμόρφωση μας, την δίκαιη αποζημίωση και ασφάλιση μας και την διάκριση μεταξύ του διοικητικού και πολιτικού μας ρόλου.

Ως προς την, επίσης απαραίτητη, ίδρυση και λειτουργία Υπηρεσίας Εσωτερικού Ελέγχου, εμείς ως ΠΕΔΚΜ έχουμε εγκαίρως προτείνει να εκδοθεί ενιαία προκήρυξη για την πρόσληψη προσωπικού που θα στελεχώσει τις Μονάδες Εσωτερικού Ελέγχου στους Δήμους όλης της Χώρας.

Βέβαια μέχρι τότε, δεν μένουμε με σταυρωμένα χέρια και γι’ αυτόν τον λόγο διοργανώσαμε ήδη, για τον Εσωτερικό Έλεγχο των ΟΤΑ, ειδικό επιμορφωτικό πρόγραμμα αιρετών και υπηρεσιακών στελεχών των Δήμων της Κεντρικής Μακεδονίας, το οποίο φυσικά λόγω των ιδιαιτεροτήτων της εποχής, διεξήχθη, με τηλεδιάσκεψη.

**Φίλες και φίλοι,**

Δεν πρέπει να ξεχνάμε ότι στα χρόνια της κρίσης οι υπηρεσίες των Δήμων έχουν υποστεί -και εξακολουθούν να υφίστανται – δραματική υποστελέχωση: οι αποχωρήσεις προσωπικού - λόγω συνταξιοδοτήσεων, αλλά και λόγω κινητικότητας - σε συνδυασμό με τις περιστολές των προσλήψεων και τώρα πλέον σε συνδυασμό και με τις υποχρεωτικές άδειες λόγω πανδημίας, αποψιλώνουν τις δημοτικές υπηρεσίες, ενώ ταυτόχρονα δεν επιτρέπουν και την απαραίτητη ανανέωση του ανθρώπινου δυναμικού της αυτοδιοίκησης.

Για να μπει φρένο στην μείωση του προσωπικού των Δήμων είναι επείγουσα και άμεση ανάγκη το πρόγραμμα κινητικότητας, οι μετατάξεις και οι αποσπάσεις υπαλλήλων των Δήμων να γίνεται αποκλειστικά σε Δήμους και τα Νομικά μας Πρόσωπα, και όχι σε άλλες υπηρεσίες του δημοσίου ή δημόσιων φορέων, και πάντοτε με την σύμφωνη γνώμη του Δημάρχου.

Παράλληλα, είναι απόλυτη ανάγκη να προκηρυχθούν διαγωνισμοί για την πρόσληψη τακτικού προσωπικού σε όλους τους Δήμους, ώστε να καλυφθούν τα πολλά και σημαντικά κενά που διευρύνθηκαν τα τελευταία χρόνια.

Κυρίες και κύριοι,

στα πλαίσια των αρμοδιοτήτων μας ως ΠΕΔ-ΚΜ, και αφού ευχαριστήσω όλους τους συναδέλφους στο Διοικητικό μας Συμβούλιο για το άριστο κλίμα συνεργασίας, την σύμπνοια που οδηγεί σχεδόν πάντα σε ομόφωνες αποφάσεις στο Διοικητικό μας Συμβούλιο θα συνεχίσουμε να παλεύουμε οραματικά αλλά και ρεαλιστικά, πάντοτε για το καλό των συμπολιτών μας και των τοπικών κοινωνιών :

Για την εύρυθμη κατά τα ανωτέρω λειτουργία των ΠΕΔ θα ήταν χρήσιμο, στην πρόσφατη (74652/2020) απόφαση του Υφυπουργού Εσωτερικών για την επιχορήγηση Δήμων προς εξόφληση υποχρεώσεων από διαταγές πληρωμής και τελεσίδικες δικαστικές αποφάσεις, να συμπεριληφθούν και οι ΠΕΔ μεταξύ των δυνητικών δικαιούχων, ώστε να αντισταθμιστούν απώλειες εσόδων τους, που οφείλονται σε υποχρεώσεις αναγόμενες σε, -πολύ προγενέστερες,- προκαλλικρατικές ακόμα περιόδους.

**Δεν έχω σκοπό να σας κουράσω περισσότερο.**

**Κλείνω με την πεποίθηση πως η αυτοδιοίκηση αξίζει να είναι πολλά περισσότερα από αυτά που είναι σήμερα.**

**Είναι η ώρα για μια τολμηρή και ολοκληρωμένη ΜΕΤΑΡΡΥΘΜΙΣΗ και όχι για αποσπασματικές, πρόχειρες, εμβαλωματικές παρεμβάσεις.**

**Είναι ιστορική ευκαιρία αγαπητέ κ. Υπουργέ να συνδέσετε το όνομά σας με τη συνολική Αναγέννηση της αυτοδιοίκησης στη χώρα μας καθώς συντρέχουν σήμερα όλες οι προϋποθέσεις και να είστε βέβαιος ότι έχετε την ένθερμη στήριξη όλων των αυτοδιοικητικών.**

Τελειώνοντας να επισημάνω και κάτι που δεν πρέπει να μας διαφεύγει.

Το 2021 είναι σημαντικό και για το λόγο ότι μετά από 10 χρόνια γίνεται η γενική απογραφή πληθυσμού στην πατρίδα μας και αυτό είναι πολύ ουσιαστικό για μια σειρά από λόγους που όλοι καταλαβαίνουμε.

Με δεδομένο ότι η προηγούμενη απογραφή του 2011 δεν κρίνεται καθόλου επιτυχημένη, θα πρέπει ΥΠΕΣ, συναρμόδιοι φορείς και Τοπική Αυτοδιοίκηση να ενώσουμε δυνάμεις, να εργασθούμε έγκαιρα και συστηματικά για το καλύτερο δυνατό αποτέλεσμα.

**Ευχαριστώ πολύ για την προσοχή σας και εύχομαι καλή συνέχεια στην προσυνεδριακή μας διαδικασία.**